På grund af lavere aktivitet som følge af coronakrisen regner Aalborg Lufthavn med at afskedige op mod 110 ud af i alt 282 ansatte.

Aalborg Lufthavn og den øvrige luftfart oplever en 'langvarig og dyb krise' på grund af coronapandmien. Det betyder, at Aalborg Lufthavn tilpasser organisationen og påtænker at opsige 110 medarbejdere, svarende til 75 årsværk ved udgangen af august. - Vi har i løbet af de sidste par måneder forsøgt at kigge ind i fremtiden, og vi kan desværre ikke rigtigt se et lyspunkt før april, siger direktør i Aalborg Lufthavn, Søren Svendsen, til TV2 Nord. Den samlede arbejdsstyrke i Aalborg Lufthavn er i dag på 282 medarbejdere. Direktør Søren Svendsen om de forventelige fyringer: 220 medarbejdere er hjemsendt Aalborg Lufthavn har hjemsendt 220 medarbejdere frem til den 29. august 2020. Og det er dermed halvdelen af de hjemsendte medarbejdere, der forventeligt ikke skal møde op i lufthavnen igen. Direktøren i Aalborg Lufthavn, Søren Svendsen, oplyser, at flytrafikken til og fra Aalborg er faldet med 45% i forhold til normal trafik. Ledelsen i Aalborg Lufthavn ser sig derfor nødsaget til at tilpasse organisationens omkostninger til den aktuelle trafik . Aalborg Lufthavn tog imod tilbuddet om at forlænge hjemsendelsen af medarbejderne og få dækket 75% af lønudgifterne, men den aftale udløber d. 28. august. - Og så er vi desværre nødt til at skære ned i organisationen, siger Søren Svendsen. Søren Svendsen oplyser desuden, at alle afdelinger i Aalborg Lufthavn vil blive ramt, og at der både er tale om fastansatte og afløsere. - Vi ser ikke noget lyspunkt før april Luftfartsselskaberne og rejsebureauerne er, ifølge Søren Svendsen, nervøse, fordi grænserne åbner og lukker fra uge til uge. - Vi har forsøgt at kigge ind i fremtiden. Vi har desværre ikke kunne se noget lyspunkt før april næste år.  Indtil da ser vi ikke, at der kommer gang i det.  Derfor er vi nødt til at tage det her skridt nu. Ledelsen har haft teams-stormøder med alle ansatte i morges, hvor alle var med hjemmefra. Derudover har ledelsen løbende opdateret medarbejderne om situationen. - Folk er forberedt på det her. Selvfølgelig er det trist. Vi skærer ind til benet, så vi ikke skal ud i en anden eller tredje runde. Vi vil hellere tage 4 eller 5 for mange, og så kalde folk tilbage, siger direktør i Aalborg Lufthavn, Søren Svendsen.